Minister verduidelik oor beoogde sertifikaat vir graad 9’s | Maroela Media
Minister verduidelik oor beoogde sertifikaat vir graad 9’s
Die departement van basiese onderwys sê berigte dat leerders graad 9 binnekort met ŉ Algemene Onderwyssertifikaat kan verlaat, is misleidend.
Angie Motshekga, minister van basiese onderwys, het Donderdag by die jaarvergadering van die South African Democratic Teachers Union (Sadtu) gesê die proeflopie vir die Algemene Onderwyssertifikaat aan die einde van graad 9 gaan na verwagting in Julie aanstaande jaar afgehandel wees. ŉ Konsepraamwerk daarvoor is ook reeds ontwikkel.
“Assessering en die voorgestelde eksameninhoud vir die Algemene Onderwyssertifikaat word ondersoek en is reeds tydens ŉ vergadering aan die hoër onderwyskomitee voorgelê. Die tegniese beroepsvakke is saamgestel en aan Umalusi [die raad vir gehalteversekering in algemene onderwys en opleiding] vir goedkeuring voorgelê,” het Motshekga gister gesê.
Elijah Mhlanga, woordvoerder van die departement, het Vrydag gesê die sertifikaat is gegrond op drie opsies vir leerders: die akademiese weg, die tegniese ambagsweg, asook die tegniese loopbaanweg.
Met dié plan hoop die departement om meer leerders na tegniese onderrig te stuur.
In die tegniese beroepsweg word daar gemik na ŉ teiken van 10 000 ambagslui per jaar. Die departement het ook nuwe vakke bekend gestel – tegniese wiskunde en tegniese wetenskap – wat ook as toegepaste wiskunde en wetenskap beskryf kan word.
Dit gaan gebruik word om spesialisrigtings te steun en skole waar dié vakke aangebied gaan word, word stelselmatig bekend gemaak. Die meeste daarvan is tans in Gauteng.
Mhlanga het gesê die openbare bespreking van die Algemene Onderwyssertifikaat is niks nuuts nie – pres. Cyril Ramaphosa het al voorheen daarna verwys. Dit is by die lekgotla oor basiese onderwys bespreek en ook vroeër in die minister se begrotingstoespraak genoem.
Die departement het gesê daarin is dit duidelik gemaak dat die Algemene Onderwyssertifikaat die baan tussen skole en kolleges op ŉ vlak laer as graad 12 moet fasiliteer.
Benewens dié fasilitering van die oorgang tussen skool en kollege sê die departement die Algemene Onderwyssertifikaat moet die probleem van derduisende leerders wat die onderwysstelsel jaarliks met geen nasionale kwalifikasie verlaat nie, help om die arbeidsmark te betree.
“Die doel van die sertifikaat is om leerders toe te rus met die waardes, kennis en vaardighede wat hulle in staat gaan stel of help om sinvol tot die samelewing by te dra, om ŉ platform vir onderrig in verdere opleiding te skep, asook om die grondslag te lê vir vaardigheidsontwikkeling wat leerders vir die werkplek moet voorberei,” het Mhlanga vandag verduidelik.
Hy het gesê die sertifikaat is nie ŉ aanduiding dat leerders skool verlaat nie, maar moet hulle help om beter keuses vir studie ná graad 9 te maak.
Volgens die departement gaan die sertifikaat ŉ NQF-geregistreerde kwalifikasie wees wat sal aandui dat leerders ŉ spesifieke stel vaardighede bemeester het oor die afgelope tien jaar van verpligte skoolonderrig.
Angie Motshekga In die nuus matrieksertifikaat onderwys
Man sterf ná honde hom glo verskeur
Wie gaan vir ń minderjarige kind werk gee? Belaglik!
Nee kyk nou het ek als gelees. Het die mense nou totaal en al kop verloor. Asseblief dis nou n GROOT fout die een. Genade tog.
Kan iemand net vir my verduidelik hoekom dit ‘n slegte idee is? Dis niks nuut dat kinders skool in Gr.9 verlaat nie, nou gaan hul ten minste ‘n stukkie papier as bewys kry. Ek het my M. Ed en nog drie ander universiteitsgrade en verstaan glad nie die bohaai nie? Dit gaan eintlik niks beïnvloed nie, nie werkloosheid, armoede of enige iets anders nie. Standaarde word ook nie verlaag nie aangesien dit niks nuuts is nie?
Dit is die uitkoms van n samelewing wat meer behep is met die papiertjie wat jy agter jou naam het as die vermoë en kundigheid van n mens. Hierdie sal net werk indien hul die standaardvlakke opstoot na graad 9, en indien iemand nie lyk of hul dit gaan maak nie, n ambag rigting moet aanhits onder hierdie leerders. Ons val vêr te kort op ambagmense in hierdie land, almal wil mos n prokereur, rekenmeester of dokter word.
Ek dink dit is ‘n baie goeie plan. Kinders wat verder in die ambagte wil ingaan hoef nie matriek te hê nie, want hulle moet vir ten minste ‘n 5 jaar kursus voltooi om ‘n ambagsman te word. Wat gelykstaande is aan matriek en meer. Sommige kinders kan dit gouer doen. Dit is beter vir kinders om vaardighede met hul hande aan te leer as wat hul sit en wroeg met onnodige vakke op skool en tou opgooi met geen kwalifikasie nie.